জয় শাহর নাম করে প্রতারণার ছক! রাজধানী থেকে গ্রেফতার ৩

ওয়েব ডেস্ক: কেন্দ্রীয় স্বরাষ্ট্রমন্ত্রী অমিত শাহর (Amit Shah) পুত্র জয় শাহ (Jay Shah) সেজে মণিপুরের (Manipur) বিধায়কদের ফোন করে কোটি কোটি টাকা দাবি করার অভিযোগে তিন যুবককে গ্রেফতার করল পুলিশ। প্রতারণার (Fraud) এই চাঞ্চল্যকর ঘটনাটি ঘটে ফেব্রুয়ারির প্রথম সপ্তাহে। তখন মণিপুর বিধানসভার স্পিকার থোকচোম সত্যব্রত সিংয়ের কাছে এক অজ্ঞাত নম্বর থেকে ফোন আসে। ফোনের অপরপ্রান্তে থাকা ব্যক্তি দাবি করেন, তিনি জয় শাহ এবং মন্ত্রীপদ পাইয়ে দেওয়ার প্রতিশ্রুতি দিয়ে স্পিকারের কাছ থেকে ৪ কোটি টাকা দাবি করেন।

তবে শুধু মণিপুরের বিধানসভার স্পিকারই নয়, গোটা ফেব্রুয়ারি মাসজুড়ে উত্তর পূর্ব ভারতের এই রাজ্যের আরও বেশ কয়েকজন বিধায়কের কাছেও একইরকমভাবে ফোন যায়। প্রতিবারই ফোনের অপর প্রান্তে থাকা ব্যক্তি নিজেকে জয় শাহ পরিচয় দিয়ে বিপুল অঙ্কের অর্থ দাবি করেছিলেন বলে অভিযোগ।

আরও পড়ুন: বাড়ছে ভাইরাসের সংক্রমণ! ৩ মাসে আক্রান্ত ৫১৬, এবার কী হবে?

এই ঘটনার কথা জানাজানি হতেই তদন্তে নামে পুলিশ। অবশেষে তিন অভিযুক্তকে দিল্লি থেকে গ্রেফতার করা হয়। মঙ্গলবার সকালে ধৃতদের ইম্ফলে নিয়ে আসা হয়েছে। সেখানে তাদের আরও জিজ্ঞাসাবাদ করা হবে বলে জানা গিয়েছে। ধৃতদের বিরুদ্ধে ভারতীয় ন্যায় সংহিতার ৩১৮(৪) এবং ৩১৯(২) ধারায় প্রতারণা এবং ছদ্মবেশ ধারণের অভিযোগে মামলা দায়ের করা হয়েছে।

এদিকে, পৃথক একটি ঘটনায় আরও এক যুবককে গ্রেফতার করা হয়েছে, যিনি একইভাবে জয় শাহের নাম ব্যবহার করে প্রতারণার চেষ্টা করেছিলেন। অভিযোগ, তিনি উত্তরাখণ্ডের বিজেপি বিধায়ক আদেশ চৌহানের কাছ থেকে ৫ লক্ষ টাকা দাবি করেছিলেন। একাধিক রাজ্যে একই ঘটনা ঘটায় পুলিশ মনে করছে, একটি কোনও বড় চক্র এর নেপথ্যে থাকতে পারে। তাই এখন ধৃতদের জিজ্ঞাসাবাদ করে পুরো নেটওয়ার্কের খোঁজ চালাচ্ছে তদন্তকারীরা।